title: Komission täytäntöönpanoasetus (EU) 2019/1785, annettu 18 päivänä lokakuuta 2019, erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän suuren muutoksen hyväksymisestä (Ragusano (SAN))

text:
                  25.10.2019

                  FI

                  Euroopan unionin virallinen lehti

                  L 272/136

         KOMISSION TÄYTÄNTÖÖNPANOASETUS (EU) 2019/1785,
         annettu 18 päivänä lokakuuta 2019,
         erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän suuren muutoksen hyväksymisestä (”Ragusano” (SAN))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Komissio on asetuksen (EU) N:o 1151/2012 53 artiklan 1 kohdan ensimmäisen alakohdan mukaisesti arvioinut Italian esittämän pyynnön, joka koskee komission asetuksen (EY) N:o 1263/96 (2) nojalla rekisteröidyn suojatun alkuperänimityksen ”Ragusano” eritelmän muutoksen hyväksymistä.

                     (2)

                     Koska kyseessä ei ole asetuksen (EU) N:o 1151/2012 53 artiklan 2 kohdan mukainen vähäinen muutos, komissio julkaisi muutospyynnön kyseisen asetuksen 50 artiklan 2 kohdan a alakohdan mukaisesti Euroopan unionin virallisessa lehdessä (3).

                     (3)

                     Komissiolle ei ole toimitettu asetuksen (EU) N:o 1151/2012 51 artiklan mukaisia vastaväitteitä, minkä vuoksi eritelmän muutos olisi hyväksyttävä,

               ON HYVÄKSYNYT TÄMÄN ASETUKSEN:

            1 artikla
            Hyväksytään nimitystä ”Ragusano” (SAN) koskevan eritelmän muutos, joka on julkaistu Euroopan unionin virallisessa lehdessä.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 18 päivänä lokakuuta 2019.

                  Komission puolesta,

                  puheenjohtajan nimissä

               Phil HOGAN

                  Komission jäsen

            (1)  EUVL L 343, 14.12.2012, s. 1.

            (2)  Komission asetus (EY) N:o 1263/96, annettu 1 päivänä heinäkuuta 1996, asetuksen (ETY) N:o 2081/92 17 artiklassa säädetyn menettelyn mukaisesta maantieteellisten nimien ja alkuperänimitysten rekisteröinnistä annetun asetuksen (EY) N:o 1107/96 liitteen täydentämisestä (EYVL L 163, 2.7.1996, s. 19).

            (3)  EUVL C 216, 27.6.2019, s. 17.


title: Komission täytäntöönpanoasetus (EU) 2019/1786, annettu 23 päivänä lokakuuta 2019, asetuksen (EY) N:o 1484/95 muuttamisesta siipikarjanliha- ja muna-alan sekä muna-albumiinin edustavien hintojen vahvistamisen osalta

text:
                  25.10.2019

                  FI

                  Euroopan unionin virallinen lehti

                  L 272/137

         KOMISSION TÄYTÄNTÖÖNPANOASETUS (EU) 2019/1786,
         annettu 23 päivänä lokakuuta 2019,
         asetuksen (EY) N:o 1484/95 muuttamisesta siipikarjanliha- ja muna-alan sekä muna-albumiinin edustavien hintojen vahvistamisen osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 183 artiklan b alakohdan,
         ottaa huomioon tiettyihin maataloustuotteiden jalostuksessa tuotettuihin tavaroihin sovellettavasta kauppajärjestelmästä sekä neuvoston asetusten (EY) N:o 1216/2009 ja (EY) N:o 614/2009 kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 510/2014 (2) ja erityisesti sen 5 artiklan 6 kohdan a alakohdan,
         sekä katsoo seuraavaa:

                     (1)

                     Komission asetuksessa (EY) N:o 1484/95 (3) vahvistetaan siipikarjanliha- ja muna-alan sekä muna-albumiinin tuonnissa sovellettavien lisätullien järjestelmän soveltamista koskevat yksityiskohtaiset säännöt sekä edustavat hinnat.

                     (2)

                     Siipikarjanliha- ja muna-alan tuotteiden ja muna-albumiinin edustavien hintojen määrittämisen perustana olevien tietojen säännöllinen seuranta osoittaa, että on aiheellista muuttaa tiettyjen tuotteiden edustavat tuontihinnat ottaen huomioon hintojen vaihtelu alkuperän mukaan.

                     (3)

                     Sen vuoksi asetusta (EY) N:o 1484/95 olisi muutettava.

                     (4)

                     Koska on tarpeen varmistaa, että tätä toimenpidettä sovelletaan mahdollisimman pian päivitettyjen tietojen saataville asettamisen jälkeen, tämän asetuksen olisi tultava voimaan päivänä, jona se julkaistaan,

               ON HYVÄKSYNYT TÄMÄN ASETUKSEN:

            1 artikla
            Korvataan asetuksen (EY) N:o 1484/95 liite I tämän asetuksen liitteellä.

            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 23 päivänä lokakuuta 2019.

                  Komission puolesta,

                  puheenjohtajan nimissä

               Jerzy PLEWA

                  Pääjohtaja

                  Maatalouden ja maaseudun kehittämisen pääosasto

            (1)  EUVL L 347, 20.12.2013, s. 671.

            (2)  EUVL L 150, 20.5.2014, s. 1.

            (3)  Komission asetus (EY) N:o 1484/95, annettu 28 päivänä kesäkuuta 1995, siipikarjanliha- ja muna-alan sekä ovalbumiinin tuonnissa sovellettavien lisätullien järjestelmän soveltamista koskevista yksityiskohtaisista säännöistä ja edustavien hintojen vahvistamisesta sekä asetuksen N:o 163/67/ETY kumoamisesta (EYVL L 145, 29.6.1995, s. 47).

            LIITE

                     “LIITE I

                                 CN-koodi

                                 Tavaran kuvaus

                                 Edustava hinta
                                 (euroa/100 kg)

                                 3 artiklassa tarkoitettu vakuus
                                 (euroa/100 kg)

                                 Alkuperä (1)

                                 0207 12 90

                                 Lajin Gallus domesticus siipikarjanruhot (ns. 65-prosenttista), jäädytetyt

                                 136,2

                                 0

                                 AR

                                 0207 14 10

                                 Luuttomat palat, lajin Gallus domesticus siipikarjaa, jäädytetyt

                                 231,2
                                 210,6
                                 244,8
                                 236,9

                                 21
                                 27
                                 17
                                 19

                                 AR
                                 BR
                                 CL
                                 TH

                                 1602 32 11

                                 Kypsentämättömät valmisteet, lajin Gallus domesticus siipikarjaa

                                 272,1

                                 4

                                 BR

               ”

               (1)  Kolmansien maiden kanssa käytävää ulkomaankauppaa koskevista yhteisön tilastoista annetun Euroopan parlamentin ja neuvoston asetuksen (EY) N:o 471/2009 täytäntöönpanosta maa- ja alueluokituksen ajan tasalle saattamisen osalta 27 päivänä marraskuuta 2012 annetussa komission asetuksessa (EU) N:o 1106/2012 (EUVL L 328, 28.11.2012, s. 7) vahvistettu maanimikkeistö.


title: Komission täytäntöönpanoasetus (EU) 2020/502, annettu 6 päivänä huhtikuuta 2020, Amerikan yhdysvalloista peräisin olevia tiettyjä tuotteita koskevista tietyistä kauppapoliittisista toimenpiteistä

text:
                  7.4.2020

                  FI

                  Euroopan unionin virallinen lehti

                  L 109/10

         KOMISSION TÄYTÄNTÖÖNPANOASETUS (EU) 2020/502,
         annettu 6 päivänä huhtikuuta 2020,
         Amerikan yhdysvalloista peräisin olevia tiettyjä tuotteita koskevista tietyistä kauppapoliittisista toimenpiteistä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin oikeuksien harjoittamisesta kansainvälisten kauppasääntöjen soveltamista ja täytäntöönpanoa varten 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 654/2014 (1) ja erityisesti sen 4 artiklan 1 kohdan,
         sekä katsoo seuraavaa:

                     (1)

                     Amerikan yhdysvallat, jäljempänä ’Yhdysvallat’, otti 24 päivänä tammikuuta 2020 käyttöön suojatoimenpiteitä tiettyjen alumiinijohdannaisten ja tiettyjen teräsjohdannaisten tuontiin sovellettavana tariffin korotuksena, joka tuli voimaan 8 päivänä helmikuuta 2020 ja on kestoltaan rajaamaton.

                     (2)

                     Siitä huolimatta, että Yhdysvallat on kuvannut näitä toimenpiteitä turvallisuustoimenpiteiksi, ne ovat olennaisilta osin suojatoimenpiteitä. Niihin kuuluu korjaavia toimia, jotka haittaavat Maailman kauppajärjestön, jäljempänä ’WTO’, perustamissopimuksesta johtuvien myönnytysten ja velvollisuuksien tasapainoa ja rajoittavat tuontia kotimaisen tuotannonalan suojelemiseksi ulkomaiselta kilpailulta mainitun tuotannonalan kaupallista vaurastumista varten. Vuoden 1994 tullitariffeja ja kauppaa koskevan yleissopimuksen, jäljempänä ’GATT 1994 -yleissopimus’, turvallisuutta koskevia poikkeuksia ei voida soveltaa tällaisiin suojatoimenpiteisiin eikä niillä voida perustella tällaisia suojatoimenpiteitä; niillä ei myöskään ole mitään yhteyttä WTO-sopimuksen asiaankuuluvien määräysten mukaiseen tasapainottamisoikeuteen.

                     (3)

                     WTO:n suojalausekesopimuksessa määrätään, että niillä vientiä harjoittavilla jäsenillä, joihin suojatoimenpide vaikuttaa, on oikeus keskeyttää olennaisilta osin vastaavien GATT 1994 -sopimuksen mukaisten velvollisuuksien soveltaminen sen WTO:n jäsenen kanssa käytävään kauppaan, joka soveltaa kyseistä suojatoimenpidettä, edellyttäen, että kyseisten jäsenten ja WTO:n välisissä neuvotteluissa ei päästä tyydyttävään ratkaisuun ja että WTO:n tavarakauppaneuvosto ei tätä vastusta.

                     (4)

                     WTO:n suojalausekesopimuksen 8 ja 12.3 artiklan mukaiset neuvottelut Yhdysvaltojen ja unionin välillä eivät johtaneet tyydyttävään ratkaisuun (2).

                     (5)

                     Olennaisilta osin vastaavien myönnytysten tai muiden velvollisuuksien soveltamisen keskeyttämisen unionissa olisi tultava voimaan, kun on kulunut 30 päivää sen ilmoittamisesta tavarakauppaneuvostolle, ellei tavarakauppaneuvosto tätä vastusta.

                     (6)

                     WTO-sopimuksessa annetaan mahdollisuus käyttää keskeyttämisoikeutta a) välittömästi edellyttäen, että suojatoimenpidettä ei ole toteutettu tuonnin absoluuttisen määrän lisääntymisen vuoksi tai se ei ole WTO-sopimuksen asiaa koskevien määräysten mukainen, tai b) kun kolmen vuoden jakso on kulunut loppuun suojatoimenpiteen soveltamisesta.

                     (7)

                     Yhdysvaltojen suojatoimenpiteillä voi olla huomattavan kielteinen taloudellinen vaikutus asianomaisiin unionin tuotannonaloihin. Niillä rajoitettaisiin merkittävästi asianomaisten alumiini- ja teräsjohdannaisten vientiä unionista Yhdysvaltoihin. Toimenpiteiden kohteena olevan, unionista Yhdysvaltoihin suuntautuneen alumiini- ja teräsjohdannaisten tuonnin arvo oli vuonna 2019 lähes 40 miljoonaa euroa.

                     (8)

                     Sen vuoksi kaupan myönnytysten keskeyttäminen Yhdysvalloista peräisin olevien valittujen tuotteiden unioniin tapahtuvaan tuontiin sovellettavana tullien korotuksena, joka kuvastaa mutta ei ylitä määrää, jonka Yhdysvallat saisi soveltamalla tulleja Yhdysvaltoihin suuntautuvaan unionin asianomaisten alumiini- ja teräsjohdannaisten tuontiin, vastaa asianmukaista soveltamisen keskeyttämistä olennaisilta osin vastaavien kaupan myönnytysten osalta WTO:n suojalausekesopimuksen mukaisesti.

                     (9)

                     Komissio käyttää asetuksen (EU) N:o 654/2014 4 artiklan 1 kohdan perusteella oikeuttaan tasapainottaa myönnytyksiä kauppasuhteissaan kolmansiin maihin. Asianmukaiset toimet toteutetaan kauppapoliittisina toimenpiteinä, joihin olisi sisällyttävä tariffimyönnytysten soveltamisen keskeyttäminen sekä uusien tai korotettujen tullien käyttöönotto.

                     (10)

                     Suunnitellessaan ja valitessaan toimenpiteitä komissio on soveltanut asetuksen (EU) N:o 654/2014 4 artiklan 2 kohdan c alakohdan ja 4 artiklan 3 kohdan mukaisesti objektiivisia perusteita, joihin kuuluvat tapauksen mukaan toimenpiteiden oikeasuhteisuus, mahdollisuus helpottaa unionin niiden toimialojen asemaa, joihin suojatoimenpiteet vaikuttavat, ja pyrkimys minimoida negatiiviset taloudelliset vaikutukset unionissa. Komissio antoi asetuksen (EU) N:o 654/2014 9 artiklan mukaisesti sidosryhmille tilaisuuden ilmaista näkemyksensä ja toimittaa tietoja asiaan liittyvistä unionin taloudellisista eduista (3).

                     (11)

                     Kuten (8), (16) ja (18) kappaleessa kuvataan, komissio on varmistanut, että lisätullit ovat oikeassa suhteessa Yhdysvaltojen suojatoimenpiteiden vaikutukseen nähden eivätkä liiallisia.

                     (12)

                     Valituilla toimenpiteillä voidaan jossakin määrin helpottaa tilannetta unionin teräksen ja alumiinin tuotannonaloilla, joihin Yhdysvaltojen suojatoimenpiteet vaikuttavat.

                     (13)

                     Lisäksi toimenpiteet koskevat sellaisten Yhdysvalloista peräisin olevien tuotteiden tuontia, joiden toimituksista unioni ei ole huomattavan riippuvainen. Tällaisella toimintatavalla vältetään mahdollisimman suuressa määrin kielteinen vaikutus unionin markkinoiden eri toimijoihin, myös kuluttajiin.

                     (14)

                     Ottaen huomioon (6) kappaleessa kuvatut aikatauluvaatimukset, ja jos tavarakauppaneuvosto ei toimea vastusta (ks. (5) kappale), lisätulleja olisi sovellettava kahdessa vaiheessa.

                     (15)

                     Ensimmäisessä vaiheessa 1 artiklan 2 kohdan a alakohdassa tarkoitettujen tuotteiden tuontiin olisi sovellettava 20 ja 7 prosentin arvotullia 8 päivästä toukokuuta 2020 siihen asti, kun Yhdysvallat lakkaa soveltamasta suojatoimenpiteitään unionista tuleviin tuotteisiin.

                     (16)

                     Arvotullien kokonaismäärä ensimmäisessä vaiheessa vastaa Yhdysvaltojen 10 ja 25 prosentin tariffikorotusta tuotaessa unionista Yhdysvaltoihin puristettuja alumiinisia puskureiden osia, jotka ovat nimikkeiden 8701–8705 moottoriajoneuvojen osia ja tarvikkeita, ja puristettuja teräksisiä puskureiden osia, jotka ovat nimikkeiden 8701–8705 moottoriajoneuvojen osia ja tarvikkeita (molemmat kuvataan HTS-koodissa (4)8708 10 30), sekä maatalouskäyttöön tarkoitettujen traktoreiden puristettuja alumiinisia korinosia ja maatalouskäyttöön tarkoitettujen traktoreiden puristettuja teräksisiä korinosia (molemmat kuvataan HTS-koodissa 8708 29 21) (5) (unionista Yhdysvaltoihin suuntautuvan tuonnin kokonaisarvo oli 19 miljoonaa euroa vuonna 2019). Nämä ovat tuotteita, joihin kohdistuvia Yhdysvaltojen suojatoimenpiteitä ei ole toteutettu tuonnin absoluuttisen lisääntymisen vuoksi.

                     (17)

                     Toisessa vaiheessa 1 artiklan 2 kohdan b alakohdassa tarkoitettujen tuotteiden tuontiin voidaan soveltaa 4,4 prosentin ylimääräisiä arvotulleja 8 päivästä helmikuuta 2023 tai siitä lähtien, kun WTO:n riitojenratkaisuelin on tehnyt päätöksen tai sille on ilmoitettu päätöksestä, jonka mukaan Yhdysvaltojen suojatoimenpiteet eivät ole WTO-sopimuksen asiaa koskevien määräysten mukaisia, jos tämä päivämäärä on aikaisempi, ja siihen asti kunnes Yhdysvallat lakkaa soveltamasta kyseisiä suojatoimenpiteitä.

                     (18)

                     Toisessa vaiheessa arvotullien kokonaismäärä vastaa Yhdysvaltojen 10 ja 25 prosentin tariffikorotusta tuotaessa unionista Yhdysvaltoihin muita asianomaisia tuotteita (6) (unionista Yhdysvaltoihin suuntautuneen tuonnin kokonaisarvo oli 21 miljardia euroa vuonna 2019). Nämä ovat tuotteita, joihin kohdistuvia Yhdysvaltojen suojatoimenpiteitä on saatettu toteuttaa tuonnin absoluuttisen lisääntymisen vuoksi.

                     (19)

                     Komissio voi muuttaa tätä asetusta ottaakseen huomioon Yhdysvaltojen suojatoimenpiteiden mukautukset tai muutokset, mukaan lukien tuotteen tai yrityksen poissulkeminen.

                     (20)

                     Tällä asetuksella ei oteta kantaa kysymykseen Yhdysvaltojen suojatoimenpiteiden yhdenmukaisuudesta WTO-sopimuksen asiaankuuluviin määräyksiin nähden.

                     (21)

                     Kun otetaan huomioon sovellettavat WTO:n määräajat, tämän säädöksen olisi aiheellista tulla voimaan sinä päivänä, jona se julkaistaan Euroopan unionin virallisessa lehdessä.

                     (22)

                     Tässä asetuksessa säädetyt toimenpiteet ovat Euroopan parlamentin ja neuvoston asetuksen (EU) 2015/1843 (7) nojalla perustetun kaupan esteitä käsittelevän komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla

               1.   Komissio antaa viipymättä ja joka tapauksessa viimeistään 7 päivänä huhtikuuta 2020 WTO:n tavarakauppaneuvostolle kirjallisen ilmoituksen, jonka mukaan unioni keskeyttää 8 päivästä toukokuuta 2020 GATT 1994 -sopimuksen mukaisten tuontitullimyönnytysten soveltamisen Yhdysvaltojen kaupassa 2 kohdassa tarkoitettujen tuotteiden osalta, jollei tavarakauppaneuvosto tätä vastusta.

               2.   Näin ollen unioni soveltaa lisätulleja jäljempänä lueteltujen Yhdysvalloista peräisin olevien tuotteiden tuonnissa unioniin seuraavasti:

                           (a)

                           Ensimmäisessä vaiheessa sovelletaan 8 päivästä toukokuuta 2020 alkaen 20 ja 7 prosentin ylimääräisiä arvotulleja jäljempänä täsmennettyjen tuotteiden tuontiin seuraavasti:

                                       CN-koodi (8)

                                       Ylimääräinen arvotulli

                                       9613 80 00

                                       20 %

                                       3926 30 00

                                       7 %

                           (b)

                           Toisessa vaiheessa sovelletaan 4,4 prosentin ylimääräisiä arvotulleja jäljempänä täsmennettyjen tuotteiden tuontiin seuraavasti:

                                       —

                                       8 päivästä helmikuuta 2023; tai

                                       —

                                       viidennestä päivästä sen päivän jälkeen, kun WTO:n riitojenratkaisuelin on tehnyt päätöksen tai sille on ilmoitettu päätöksestä, jonka mukaan Yhdysvaltojen suojatoimenpiteet eivät ole WTO-sopimuksen asiaa koskevien määräysten mukaisia, jos tämä päivämäärä on aikaisempi. Viimeksi mainitussa tapauksessa komissio julkaisee Euroopan unionin virallisessa lehdessä ilmoituksen päivästä, jona tällainen päätös tehdään tai siitä ilmoitetaan.

                                                   CN-koodi (9)

                                                   Ylimääräinen arvotulli

                                                   9504 40 00

                                                   4,4 %

            2 artikla
            Unioni soveltaa 1 artiklassa säädettyjä ylimääräisiä arvotulleja niin kauan kuin ja siinä laajuudessa kuin Yhdysvallat soveltaa suojatoimenpiteitään tai soveltaa niitä uudelleen tavalla, joka vaikuttaisi unionista peräisin oleviin tuotteisiin. Komissio julkaisee Euroopan unionin virallisessa lehdessä ilmoituksen päivästä, jona Yhdysvallat on lopettanut suojatoimenpiteidensä soveltamisen.

            3 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 6 päivänä huhtikuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  Euroopan parlamentin ja neuvoston asetus (EU) N:o 654/2014, annettu 15 päivänä toukokuuta 2014, unionin oikeuksien harjoittamisesta kansainvälisten kauppasääntöjen soveltamista ja täytäntöönpanoa varten ja yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi annetun neuvoston asetuksen (EY) N:o 3286/94 muuttamisesta (EUVL L 189, 27.6.2014, s. 50).

            (2)  Unioni pyysi neuvotteluja 6 päivänä maaliskuuta 2020. Sopimusta ei ole saatu aikaan, ja WTO:n suojalausekesopimuksen 8 artiklassa neuvotteluille vahvistettu 30 päivän määräaika on kulunut loppuun.

            (3)  https://trade.ec.europa.eu/consultations/index.cfm?consul_id=264

            (4)  Yhdysvaltojen yhdenmukaistetun tariffiluettelon koodit, sellaisena kuin niihin viitataan 24 päivänä tammikuuta 2020 annetussa ilmoituksessa nro 9980 (Adjusting Imports of Derivative Aluminum Articles and Derivative Steel Articles Into the United States, Federal Register vol. 85, no. 19, January 29, 2020 ja sen liitteet) (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).

            (5)  Tuotteet, joihin viitataan 24 päivänä tammikuuta 2020 annetussa ilmoituksessa nro 9980 (Adjusting Imports of Derivative Aluminum Articles and Derivative Steel Articles Into the United States, Federal Register vol. 85, no. 19, January 29, 2020 ja sen liitteet) (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).

            (6)  Tuotteet, joihin viitataan 24 päivänä tammikuuta 2020 annetussa ilmoituksessa nro 9980 (Adjusting Imports of Derivative Aluminum Articles and Derivative Steel Articles Into the United States, Federal Register vol. 85, no. 19, January 29, 2020) (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).

            (7)  Euroopan parlamentin ja neuvoston asetus (EU) 2015/1843, annettu 6 päivänä lokakuuta 2015, unionin menettelyistä yhteisessä kauppapolitiikassa kansainvälisen kaupan säännöissä unionille annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi (kodifikaatio) (EUVL L 272, 16.10.2015, s. 1).

            (8)  Nimikkeistön koodit ovat yhdistetystä nimikkeistöstä, sellaisena kuin se on määriteltynä tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 1 artiklan 2 kohdassa (EYVL L 256, 7.9.1987, s. 1–675) ja sen liitteessä I, jotka ovat voimassa tämän asetuksen julkaisuhetkellä, ja soveltuvin osin sellaisina kuin ne ovat muutettuina myöhemmällä lainsäädännöllä, mukaan lukien viimeisimpänä tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta 9 päivänä lokakuuta 2019 annettu komission täytäntöönpanoasetus (EU) 2019/1776 (EUVL L 280, 31.10.2019, s. 1).

            (9)  Nimikkeistön koodit ovat yhdistetystä nimikkeistöstä, sellaisena kuin se on määriteltynä tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 1 artiklan 2 kohdassa (EYVL L 256, 7.9.1987, s. 1–675) ja sen liitteessä I, jotka ovat voimassa tämän asetuksen julkaisuhetkellä, ja soveltuvin osin sellaisina kuin ne ovat muutettuina myöhemmällä lainsäädännöllä, mukaan lukien viimeisimpänä tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta 9 päivänä lokakuuta 2019 annettu komission täytäntöönpanoasetus (EU) 2019/1776 (EUVL L 280, 31.10.2019, s. 1).


title: Komission täytäntöönpanoasetus (EU) 2020/879, annettu 23 päivänä kesäkuuta 2020, täytäntöönpanoasetuksen (EU) N:o 897/2014 muuttamisesta siltä osin kuin on kyse erityissäännöksistä Euroopan naapuruusvälineen nojalla rahoitettavien rajatylittävän yhteistyön ohjelmien täytäntöönpanoa koskevien säännösten mukauttamiseksi covid-19-pandemian johdosta toteutettaviin erityistoimenpiteisiin

text:
                  26.6.2020

                  FI

                  Euroopan unionin virallinen lehti

                  L 203/59

         KOMISSION TÄYTÄNTÖÖNPANOASETUS (EU) 2020/879,
         annettu 23 päivänä kesäkuuta 2020,
         täytäntöönpanoasetuksen (EU) N:o 897/2014 muuttamisesta siltä osin kuin on kyse erityissäännöksistä Euroopan naapuruusvälineen nojalla rahoitettavien rajatylittävän yhteistyön ohjelmien täytäntöönpanoa koskevien säännösten mukauttamiseksi covid-19-pandemian johdosta toteutettaviin erityistoimenpiteisiin
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan naapuruusvälineen perustamisesta 11 päivänä maaliskuuta 2014 annetun Euroopan parlamentin ja neuvoston asetuksen (EU) N:o 232/2014 (1) ja erityisesti sen 12 artiklan 1 kohdan,
         ottaa huomioon unionin ulkoisen toiminnan rahoitusvälineiden täytäntöönpanoa koskevista yhteisistä säännöistä ja menettelyistä 11 päivänä maaliskuuta 2014 annetun Euroopan parlamentin ja neuvoston asetuksen (EU) N:o 236/2014 (2) ja erityisesti sen 6 artiklan 2 kohdan,
         sekä katsoo seuraavaa:

                     (1)

                     Covid-19-pandemian seuraukset ovat vaikuttaneet ennennäkemättömällä tavalla sekä Euroopan naapuruusvälineen että Euroopan alueellista yhteistyötä koskevan tavoitteen nojalla komission täytäntöönpanoasetuksen (EU) N:o 897/2014 (3) mukaisesti toteutettavien rajatylittävän yhteistyön ohjelmien täytäntöönpanoon. Tämän poikkeuksellisen tilanteen ratkaisemiseksi on toteutettava erityistoimenpiteitä, jotta myös Euroopan naapuruusvälineen nojalla toteutettavien rajatylittävän yhteisyön ohjelmien avulla voitaisiin joustavalla ja tehokkaalla tavalla reagoida tarpeisiin, joita tulee nopeasti esiin tilanteesta eniten kärsivillä aloilla (esimerkiksi terveydenhuolto, liiketoiminta – pienet ja keskisuuret yritykset mukaan luettuina – ja työmarkkinat), ja edistää sosioekonomista elpymistä ohjelmien kattamilla alueilla.

                     (2)

                     Vastaavia toimenpiteitä kuin ne, jotka otettiin käyttöön Euroopan parlamentin ja neuvoston asetuksilla (EU) 2020/460 (4) ja (EU) 2020/558 (5) ja joita on tällä hetkellä sovellettava Euroopan alueellista yhteistyötä koskevan tavoitteen mukaisiin rajatylittävän yhteistyön ohjelmiin, olisi sovellettava myös Euroopan naapuruusvälineen mukaisiin rajatylittävän yhteistyön ohjelmiin.

                     (3)

                     Osallistujamaille ja EU:n tuen saajille covid-19-pandemian yhteydessä aiheutuvan talousarviorasitteen keventämiseksi yhteisrahoitussääntöä ei sovelleta unionin rahoitusosuuteen, joka koskee ohjelman tilinpäätökseen sisältyviä, 1 päivänä heinäkuuta 2020 alkavalla ja 30 päivänä kesäkuuta 2021 päättyvällä tilikaudella aiheutuneita ja maksettuja menoja.

                     (4)

                     Ohjelmakauden alussa on kertynyt viivästyksiä ja covid-19-pandemia on hidastanut hankkeiden täytäntöönpanoa lisää, minkä vuoksi kaikkien muiden sopimusten kuin jo tehtyjen suuria infrastruktuurihankkeita koskevien sopimusten allekirjoittamisen määräaikaa, joka on 31 päivä joulukuuta 2021, olisi jatkettava vuodella eli 31 päivään joulukuuta 2022. Samoista syistä ohjelmista rahoitettavien hanketoimintojen ei voida odottaa päättyvän 31 päivänä joulukuuta 2022. Sen vuoksi kyseistä määräaikaa olisi jatkettava vuodella 31 päivään joulukuuta 2023.

                     (5)

                     Osallistuvissa maissa toteutettavien erilaisten rajoittamistoimenpiteiden vuoksi tarkastusviranomaisten voi olla vaikeaa tai jopa mahdotonta tehdä tarkastuksia paikalla ja soveltaa tilastollista otantamenetelmää tiettynä ajanjaksona. Siksi tarkastusviranomaisten olisi sallittava käyttää muuta kuin tilastollista otantamenetelmää 1 päivänä heinäkuuta 2019 alkavan ja 30 päivänä kesäkuuta 2020 päättyvän tilivuoden osalta.

                     (6)

                     Hankkeet voidaan valita ehdotuspyyntömenettelyn ulkopuolella poikkeuksellisissa tapauksissa ja asianmukaisesti perustellen covid-19-pandemian yhteydessä. Komission noudattamia menettelyvaiheita olisi lyhennettävä siten, että komission tekemää hankkeen arviointia varten ei vaadita täydellistä hankehakemusta.

                     (7)

                     Täytäntöönpanoasetuksessa (EU) N:o 897/2014 käytetään termiä ”loppukertomus” kahdessa eri yhteydessä. Kyseisessä täytäntöönpanoasetuksessa olisi siksi selvästi erotettava toisistaan ne loppukertomukset, jotka kattavat koko ohjelman, ja ne, jotka koskevat tietyn hankkeen toteuttamista.

                     (8)

                     Kriisinhallintavalmiuksia covid-19-pandemian yhteydessä parantavien hankkeiden menot olisi poikkeuksellisesti hyväksyttävä tukikelpoisiksi 1 päivästä helmikuuta 2020.

                     (9)

                     Toisin kuin Euroopan parlamentin ja neuvoston asetuksen (EU) N:o 1303/2013 (6) 65 artiklan 2 kohdassa, jossa asetetaan 31 päivä joulukuuta 2023 menojen tukikelpoisuuden viimeiseksi päiväksi Euroopan alueellista yhteistyötä koskevan tavoitteen nojalla rahoitettavissa rajatylittävän yhteistyön ohjelmissa, täytäntöönpanoasetuksessa (EU) N:o 897/2014 ei Euroopan naapuruusvälineen mukaisten rajatylittävän yhteistyön ohjelmien menojen osalta aseteta tällaista päivämäärää, mutta siinä asetetaan tiettyjä hankesykliin ja hankkeen toimiin liittyviä määräaikoja. Asetuksen (EU) N:o 1303/2013 ja täytäntöönpanoasetuksen (EU) N:o 897/2014 keskinäisen johdonmukaisuuden varmistamiseksi kummankin tyyppisten rajatylittävän yhteistyön ohjelmien täytäntöönpanoa olisi mahdollisuuksien mukaan yhdenmukaistettava. Oikeusvarmuuden takaamiseksi ajanjaksoa, jonka aikana ohjelman ja hankkeiden päättämiseen liittyviä toimia voidaan toteuttaa, eli 1 päivän tammikuuta 2024 ja 30 päivän syyskuuta 2024 välistä ajanjaksoa, ei kuitenkaan pitäisi lyhentää. Siksi on asianmukaista sallia edelleen tällaisten toimien ja niihin liittyvien menojen tukikelpoisuus 1 päivän tammikuuta 2024 ja 30 päivän syyskuuta 2024 välisenä aikana. Näihin ajanjaksoihin liittyen on aiheellista jatkaa ohjelmien täytäntöönpanojaksoa vuodella eli 31 päivään joulukuuta 2025.

                     (10)

                     Osallistuvien maiden oikeusvarmuuden takaamiseksi on aiheellista yhdenmukaistaa viimeistä tilivuotta ja ohjelman päättämistä koskevat erityiset järjestelyt ja menettelyt niiden säännösten kanssa, joita sovelletaan Euroopan alueellista yhteistyötä koskevan tavoitteen nojalla rahoitettaviin rajatylittävän yhteistyön ohjelmiin. Sen varmistamiseksi, että Euroopan naapuruusvälineen mukaisissa rajatylittävän yhteistyön ohjelmissa voidaan hyödyntää EU:n rahoitusosuus täysimääräisesti, olisi säädettävä lisäjoustosta loppumaksun laskentaan ohjelmakauden lopussa.

                     (11)

                     Covid-19-pandemiasta johtuvan tilanteen kiireellisyyden vuoksi on aiheellista säätää tässä asetuksessa vahvistettujen toimenpiteiden pikaisesta soveltamisesta, minkä vuoksi asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.

                     (12)

                     Sen vuoksi täytäntöönpanoasetusta (EU) N:o 897/2014 olisi muutettava,

                     (13)

                     Tässä asetuksessa säädetyt toimenpiteet ovat asetuksella (EU) N:o 232/2014 perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Muutetaan täytäntöönpanoasetus (EU) N:o 897/2014 seuraavasti:

                        1)

                        Lisätään 12 artiklaan 4 kohta seuraavasti:

                           ”4.   Poiketen siitä, mitä 1 ja 2 kohdassa säädetään, ja 6 artiklan 1 kohdan mukaisesti, unionin rahoitusosuuteen ei vaadita osarahoitusta sellaisten aiheutuneiden ja maksettujen menojen osalta, jotka sisältyvät ohjelman tilinpäätökseen 1 päivänä heinäkuuta 2020 alkavana ja 30 päivänä kesäkuuta 2021 päättyvänä tilivuonna.”

                        2)

                        Korvataan 15 artiklassa päivämäärä ”31 päivänä joulukuuta 2024” päivämäärällä ”31 päivänä joulukuuta 2025”.

                        3)

                        Muutetaan 18 artikla seuraavasti:

                                    a)

                                    korvataan 2 kohdassa päivämäärä ”31 päivää joulukuuta 2021” päivämäärällä ”31 päivää joulukuuta 2022”;

                                    b)

                                    korvataan 3 kohdassa päivämäärä ”31 päivänä joulukuuta 2022” päivämäärällä ”31 päivänä joulukuuta 2023”;

                        4)

                        Korvataan 19 artiklan 1 kohta seuraavasti:

                           ”1.   Ainoastaan toimia, jotka liittyvät edunsaajan 48 artiklan 2 kohdan a alakohdan iii alakohdan mukaisesti toteuttamaan ohjelman päättämiseen tai teknisen avun mukaisten ohjelmien päättämiseen, voidaan toteuttaa 1 päivän tammikuuta 2024 ja 30 päivän syyskuuta 2024 välisenä aikana.”;

                        5)

                        Lisätään 28 artiklaan 1 a kohta seuraavasti:

                           ”1 a.   Sovellettaessa 1 kohtaa covid-19-pandemiaa on pidettävä asianmukaisesti perusteltuna tapauksena, jossa tarkastusviranomaiset voivat ammatillisen harkintansa perusteella käyttää muuta kuin tilastollista otantamenetelmää tilivuonna, joka alkaa 1 päivänä heinäkuuta 2019 ja päättyy 30 päivänä kesäkuuta 2020.”;

                        6)

                        Muutetaan 41 artikla seuraavasti:

                                    a)

                                    lisätään 1 kohtaan c alakohta seuraavasti:

                                                ”c)

                                                hanke toteutetaan kriisinhallintavalmiuksien parantamiseksi covid-19-pandemian yhteydessä.”;

                                    b)

                                    lisätään 4 a kohta seuraavasti:

                                       ”4 a.   Poiketen 4 kohdassa vahvistetusta menettelystä komissio arvioi hankkeet, jotka ehdotetaan valittavaksi ehdotuspyyntömenettelyn ulkopuolella 1 kohdan c alakohdan nojalla, hanketiivistelmän perusteella. Komissio ilmoittaa arvioinnistaan hallintoviranomaiselle kahden kuukauden kuluessa asiakirjan toimituspäivästä. Määräaikaa voidaan tarvittaessa jatkaa. Jos arviointi on kielteinen, komissio ilmoittaa hallintoviranomaiselle perustelunsa.”;

                        7)

                        Muutetaan 48 artikla seuraavasti:

                                    a)

                                    Korvataan 2 kohdan ii ja iii alakohta seuraavasti:

                                                ”ii)

                                                Aiheutuneet kustannukset pitäisi maksaa ennen hankkeiden loppukertomusten toimittamista. Ne voidaan maksaa jälkikäteen edellyttäen, että ne on mainittu loppukertomuksessa yhdessä arvioidun maksupäivämäärän kanssa.

                                                iii)

                                                Kustannuksiin, jotka liittyvät hankkeiden loppukertomuksiin, menojen todentaminen, tarkastukset ja hankkeen loppuarviointi mukaan lukien, sovelletaan poikkeusta, koska kyseiset kustannukset voivat aiheutua hankkeen toteutusajanjakson jälkeen.”;

                                    b)

                                    lisätään 2 a kohta seuraavasti:

                                       ”2 a.   Sen estämättä, mitä 19 artiklan 1 kohdassa säädetään, menot eivät ole oikeutettuja unionin rahoitusosuuteen, jos ne maksetaan 31 päivän joulukuuta 2023 jälkeen.”;

                                    c)

                                    lisätään 3 a kohta seuraavasti:

                                       ”3 a.   Poiketen siitä, mitä 3 kohdassa säädetään, kriisinhallintavalmiuksien parantamiseksi covid-19-pandemian yhteydessä toteutettavien hankkeiden kustannukset ovat tukikelpoisia 1 päivästä helmikuuta 2020 alkaen.”;

                        8)

                        Korvataan 64 artikla seuraavasti:

                           ”64 artikla
                           Loppumaksun suorittaminen

                              1.   Hallintoviranomaisen on toimitettava loppumaksupyyntö yhdessä 68 artiklassa ja 77 artiklan 5 kohdassa tarkoitettujen asiakirjojen kanssa.

                              2.   Loppumaksu maksetaan viimeistään kolmen kuukauden kuluttua viimeisen tilivuoden tilien tarkastus- ja hyväksymispäivästä tai yhden kuukauden kuluttua lopullisen täytäntöönpanokertomuksen hyväksymispäivästä sen mukaan, kumpi päivämäärä on myöhempi.

                              3.   Ohjelman loppumaksujen maksaminen viimeisenä tilivuonna voi kunkin temaattisen tavoitteen osalta olla enintään 10 prosenttia suurempi kuin ohjelman hyväksymisestä annetussa komission täytäntöönpanopäätöksessä siihen osoitettu unionin rahoitusosuus.
                              Loppumaksuina maksettu unionin rahoitusosuus viimeisenä tilivuonna ei saa ylittää kuhunkin ohjelmaan osoitettua unionin kokonaisrahoitusosuutta, joka vahvistetaan ohjelman hyväksymisestä annetussa komission täytäntöönpanopäätöksessä.”;

                        9)

                        Muutetaan 77 artikla seuraavasti:

                                    a)

                                    korvataan 5 kohdassa päivämäärä ”30 päivänä syyskuuta 2024” päivämäärällä ”15 päivänä helmikuuta 2025”;

                                    b)

                                    lisätään 6 kohta seuraavasti:

                                       ”6.   Komissio voi poikkeuksellisesti jatkaa 1 ja 5 kohdassa asetettuja määräaikoja 1 päivään maaliskuuta asianomaisen hallintoviranomaisen ilmoituksen perusteella.”

            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 23 päivänä kesäkuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 77, 15.3.2014, s. 27.

            (2)  EUVL L 77, 15.3.2014, s. 95.

            (3)  Komission täytäntöönpanoasetus (EU) N:o 897/2014, annettu 18 päivänä elokuuta 2014, Euroopan naapuruusvälineen perustamisesta annetun Euroopan parlamentin ja neuvoston asetuksen (EU) N:o 232/2014 nojalla rahoitettavien rajatylittävän yhteistyön ohjelmien täytäntöönpanoa koskevien erityissäännösten vahvistamisesta (EUVL L 244, 19.8.2014, s. 12).

            (4)  Euroopan parlamentin ja neuvoston asetus (EU) 2020/460, annettu 30 päivänä maaliskuuta 2020, asetusten (EU) N:o 1301/2013, (EU) N:o 1303/2013 ja (EU) N:o 508/2014 muuttamisesta siltä osin kuin on kyse erityistoimenpiteistä, jotta saataisiin liikkeelle investointeja jäsenvaltioiden terveydenhuoltojärjestelmiin ja muille talouden aloille covid-19:n puhkeamisen vastatoimena (Koronaviruksen vaikutusten lieventämistä koskeva investointialoite) (EUVL L 99, 31.3.2020, s. 5).

            (5)  Euroopan parlamentin ja neuvoston asetus (EU) 2020/558, annettu 23 päivänä huhtikuuta 2020, asetusten (EU) N:o 1301/2013 ja (EU) N:o 1303/2013 muuttamisesta siltä osin kuin on kyse erityistoimenpiteistä, joilla voidaan tarjota poikkeuksellista joustavuutta Euroopan rakenne- ja investointirahastojen käyttöön covid-19:n puhkeamisen vastatoimena (EUVL L 130, 24.4.2020, s. 1).

            (6)  Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320).


title: Komission täytäntöönpanoasetus (EU) 2020/880, annettu 24 päivänä kesäkuuta 2020, asetuksen (EY) N:o 1484/95 muuttamisesta siipikarjanliha- ja muna-alan sekä ovalbumiinin edustavien hintojen vahvistamisen osalta

text:
                  26.6.2020

                  FI

                  Euroopan unionin virallinen lehti

                  L 203/63

         KOMISSION TÄYTÄNTÖÖNPANOASETUS (EU) 2020/880,
         annettu 24 päivänä kesäkuuta 2020,
         asetuksen (EY) N:o 1484/95 muuttamisesta siipikarjanliha- ja muna-alan sekä ovalbumiinin edustavien hintojen vahvistamisen osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 183 artiklan b alakohdan,
         ottaa huomioon tiettyihin maataloustuotteiden jalostuksessa tuotettuihin tavaroihin sovellettavasta kauppajärjestelmästä sekä neuvoston asetusten (EY) N:o 1216/2009 ja (EY) N:o 614/2009 kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 510/2014 (2) ja erityisesti sen 5 artiklan 6 kohdan a alakohdan,
         sekä katsoo seuraavaa:

                     (1)

                     Komission asetuksessa (EY) N:o 1484/95 (3) vahvistetaan siipikarjanliha- ja muna-alan sekä ovalbumiinin tuonnissa sovellettavien lisätullien järjestelmän soveltamista koskevat yksityiskohtaiset säännöt sekä edustavat hinnat.

                     (2)

                     Siipikarjanliha- ja muna-alan tuotteiden ja ovalbumiinin edustavien hintojen määrittämisen perustana olevien tietojen säännöllinen seuranta osoittaa, että on aiheellista muuttaa tiettyjen tuotteiden edustavat tuontihinnat ottaen huomioon hintojen vaihtelu alkuperän mukaan.

                     (3)

                     Sen vuoksi asetusta (EY) N:o 1484/95 olisi muutettava.

                     (4)

                     Koska on tarpeen varmistaa, että tätä toimenpidettä sovelletaan mahdollisimman pian päivitettyjen tietojen saataville asettamisen jälkeen, tämän asetuksen olisi tultava voimaan päivänä, jona se julkaistaan,

               ON HYVÄKSYNYT TÄMÄN ASETUKSEN:

            1 artikla
            Korvataan asetuksen (EY) N:o 1484/95 liite I tämän asetuksen liitteellä.

            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 24 päivänä kesäkuuta 2020.

                  Komission puolesta,

                  puheenjohtajan nimissä

               Wolfgang BURTSCHER

                  Pääjohtaja

                  Maatalouden ja maaseudun kehittämisen pääosasto

            (1)  EUVL L 347, 20.12.2013, s. 671.

            (2)  EUVL L 150, 20.5.2014, s. 1.

            (3)  Komission asetus (EY) N:o 1484/95, annettu 28 päivänä kesäkuuta 1995, siipikarjanliha- ja muna-alan sekä ovalbumiinin tuonnissa sovellettavien lisätullien järjestelmän soveltamista koskevista yksityiskohtaisista säännöistä ja edustavien hintojen vahvistamisesta sekä asetuksen N:o 163/67/ETY kumoamisesta (EYVL L 145, 29.6.1995, s. 47).

            LIITE

                     ”LIITE I

                                 CN-koodi

                                 Tavaran kuvaus

                                 Edustava hinta
                                 (euroa/100 kg)

                                 3 artiklassa tarkoitettu vakuus
                                 (euroa/100 kg)

                                 Alkuperä  (1)

                                 0207 12 90

                                 Lajin Gallus domesticus siipikarjanruhot (ns. 65-prosenttista), jäädytetyt

                                 136,1

                                 0

                                 AR

                                 0207 14 10

                                 Luuttomat palat, lajin Gallus domesticus siipikarjaa, jäädytetyt

                                 251,1
                                 189,6
                                 249,6
                                 240,9

                                 15
                                 35
                                 15
                                 18

                                 AR
                                 BR
                                 CL
                                 TH

                                 1602 32 11

                                 Kypsentämättömät valmisteet, lajin Gallus domesticus siipikarjaa

                                 199,7

                                 26

                                 BR

               ”

               (1)  Kolmansien maiden kanssa käytävää ulkomaankauppaa koskevista yhteisön tilastoista annetun Euroopan parlamentin ja neuvoston asetuksen (EY) N:o 471/2009 täytäntöönpanosta maa- ja alueluokituksen ajan tasalle saattamisen osalta 27 päivänä marraskuuta 2012 annetussa komission asetuksessa (EU) N:o 1106/2012 (EUVL L 328, 28.11.2012, s. 7) vahvistettu maanimikkeistö.


title: Komission täytäntöönpanoasetus (EU) 2020/881, annettu 25 päivänä kesäkuuta 2020, uuden vientiä harjoittavan tuottajan kohtelua koskevan pyynnön hyväksymisestä siltä osin kuin on kyse lopullisen polkumyyntitullin käyttöön ottamisesta Kiinan kansantasavallasta peräisin olevien keraamisten pöytä- ja keittiöesineiden tuonnissa täytäntöönpanoasetuksella (EU) 2019/1198

text:
                  26.6.2020

                  FI

                  Euroopan unionin virallinen lehti

                  L 203/65

         KOMISSION TÄYTÄNTÖÖNPANOASETUS (EU) 2020/881,
         annettu 25 päivänä kesäkuuta 2020,
         uuden vientiä harjoittavan tuottajan kohtelua koskevan pyynnön hyväksymisestä siltä osin kuin on kyse lopullisen polkumyyntitullin käyttöön ottamisesta Kiinan kansantasavallasta peräisin olevien keraamisten pöytä- ja keittiöesineiden tuonnissa täytäntöönpanoasetuksella (EU) 2019/1198
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’perusasetus’,
         ottaa huomioon lopullisen polkumyyntitullin käyttöön ottamisesta Kiinan kansantasavallasta peräisin olevien keraamisten pöytä- ja keittiöesineiden tuonnissa asetuksen (EU) 2016/1036 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen 12 päivänä heinäkuuta 2019 annetun komission täytäntöönpanoasetuksen (EU) 2019/1198 (2), jäljempänä ’alkuperäinen asetus’, ja erityisesti sen 2 artiklan,
         sekä katsoo seuraavaa:
         A.   VOIMASSA OLEVAT TOIMENPITEET

                     (1)

                     Neuvosto otti 13 päivänä toukokuuta 2013 neuvoston täytäntöönpanoasetuksella (EU) N:o 412/2013 (3) käyttöön lopullisen polkumyyntitullin Kiinan kansantasavallasta, jäljempänä ’Kiina’, peräisin olevien keraamisten pöytä- ja keittiöesineiden, jäljempänä ’tarkasteltavana oleva tuote’, tuonnissa unioniin.

                     (2)

                     Komissio jatkoi 12 päivänä heinäkuuta 2019 täytäntöönpanoasetuksella (EU) 2019/1198 toimenpiteiden voimassaoloa viidellä vuodella perusasetuksen 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen.

                     (3)

                     Komissio muutti 28 päivänä marraskuuta 2019 täytäntöönpanoasetusta (EU) 2019/1198 komission täytäntöönpanoasetuksella (EU) 2019/2131 (4) perusasetuksen 13 artiklan 3 kohdan ja 14 artiklan 5 kohdan mukaisen toimenpiteiden kiertämistä koskevan tutkimuksen jälkeen.

                     (4)

                     Alkuperäisessä tutkimuksessa Kiinan vientiä harjoittavien tuottajien tutkimiseen sovellettiin otantaa asetuksen (EU) 2016/1036 17 artiklan mukaisesti.

                     (5)

                     Komissio määritti otokseen valituille vientiä harjoittaville tuottajille tarkasteltavana olevan tuotteen tuontia koskevat yksilölliset polkumyyntitullit, jotka vaihtelivat 13,1 prosentista 23,4 prosenttiin. Yhteistyöhön osallistuneiden otokseen kuulumattomien vientiä harjoittavien tuottajien osalta otettiin käyttöön 17,9 prosentin suuruinen tulli. Yhteistyöhön osallistuneet vientiä harjoittavat tuottajat, jotka eivät sisältyneet otokseen, luetellaan täytäntöönpanoasetuksen (EU) 2019/2131 liitteessä I. Lisäksi otettiin käyttöön 36,1 prosentin suuruinen koko maata koskeva tulli, jota sovelletaan sellaisilta Kiinassa toimivilta yrityksiltä tulevan tarkasteltavana olevan tuotteen tuontiin, jotka eivät ilmoittautuneet tai eivät toimineet yhteistyössä tutkimuksessa.

                     (6)

                     Täytäntöönpanoasetuksen (EU) 2019/1198 2 artiklan mukaisesti komissio voi muuttaa kyseisen asetuksen liitettä I myöntämällä uudelle vientiä harjoittavalle tuottajalle painotetun keskimääräisen 17,9 prosentin tullin eli sen tullin, jota sovelletaan niihin yhteistyössä toimineisiin yrityksiin, joita ei valittu otokseen tai joille ei myönnetty yksilöllistä kohtelua, edellyttäen että uusi Kiinassa toimiva vientiä harjoittava tuottaja toimittaa komissiolle riittävää näyttöä siitä, että

                                 a)

                                 se ei vienyt tarkasteltavana olevaa tuotetta unioniin toimenpiteiden perustana olevalla tutkimusajanjaksolla, eli 1 päivän tammikuuta 2011 ja 31 päivän joulukuuta 2011 välisenä aikana, jäljempänä ’alkuperäinen tutkimusajanjakso’;

                                 b)

                                 se ei ole etuyhteydessä yhteenkään Kiinassa toimivaan viejään tai tuottajaan, johon sovelletaan alkuperäisellä asetuksella käyttöön otettuja polkumyynnin vastaisia toimenpiteitä, ja

                                 c)

                                 se on tosiasiallisesti vienyt tarkasteltavana olevaa tuotetta unioniin alkuperäisen tutkimusajanjakson päättymisen jälkeen tai sillä on peruuttamaton sopimusvelvoite merkittävän tuotemäärän viemiseksi unioniin.

               B.   UUDEN VIENTIÄ HARJOITTAVAN TUOTTAJAN KOHTELUA KOSKEVA PYYNTÖ

                     (7)

                     Etuyhteydessä olevien yritysten Huatai Ceramics Industry Limited, Hunan, China ja Kerun Ceramics Manufactory Ltd ryhmä, jäljempänä ’Huatai ja Kerun’ tai ’pyynnön esittäjä’, pyysi komissiolta uuden vientiä harjoittavan tuottajan kohtelua, jolloin siihen sovellettaisiin samaa 17,9 prosentin tullia, jota sovelletaan yhteistyöhön osallistuneisiin otoksen ulkopuolisiin kiinalaisiin yrityksiin. Pyynnön esittäjä ilmoitti täyttävänsä kaikki kolme alkuperäisen asetuksen 2 artiklassa säädettyä edellytystä.

                     (8)

                     Voidakseen määrittää, täyttikö pyynnön esittäjä alkuperäisen asetuksen 2 artiklan mukaiset, uuden vientiä harjoittavan tuottajan kohtelun myöntämisedellytykset, komissio lähetti ensin pyynnön esittäjälle kyselylomakkeen, jossa pyydettiin näyttöä näiden edellytysten täyttymisestä.

                     (9)

                     Kyselyvastauksen analysoinnin jälkeen komissio pyysi lisätietoja ja asiaa tukevaa näyttöä, jotka pyynnön esittäjä toimitti.

                     (10)

                     Komissio pyrki tarkastamaan kaikki tiedot, jotka se katsoi tarpeellisiksi sen määrittämiseksi, täyttikö pyynnön esittäjä uuden vientiä harjoittavan tuottajan kohtelun myöntämisedellytykset. Tätä varten komissio analysoi pyynnön esittäjän kyselyvastauksessaan toimittaman näytön tarkastellen useita verkossa olevia tietokantoja, kuten Orbis- (5) ja Qichacha-tietokantaa (6), ja ristiintarkastaen yrityksen tietoja aiemmissa tapauksissa toimitettuihin tietoihin nähden. Samanaikaisesti komissio myös ilmoitti unionin tuotannonalalle pyynnön esittäjän pyynnöstä ja pyysi unionin tuotannonalaa toimittamaan huomautuksia tarvittaessa. Unionin tuotannonalalta ei saatu huomautuksia.

               C.   PYYNNÖN TARKASTELU

                     (11)

                     Siltä osin kuin on kyse alkuperäisen asetuksen 2 artiklan a alakohdassa vahvistetusta edellytyksestä eli siitä, että pyynnön esittäjä ei vienyt tarkasteltavana olevaa tuotetta unioniin toimenpiteiden perustana olevalla tutkimusajanjaksolla, eli 1 päivän tammikuuta 2011 ja 31 päivän joulukuuta 2011 välisenä aikana, jäljempänä ’alkuperäinen tutkimusajanjakso’, komissio totesi, että pyynnön esittäjä ei todellakaan harjoittanut vientiä EU:hun tutkimusajanjakson aikana. Huatai perustettiin syyskuussa 2010 keraamisten tuotteiden kotimaiseksi myyjäksi. Sen yhtiöjärjestyksestä ilmenee, että sillä ei ollut vientilupaa ennen maaliskuuta 2012, eikä se kyennyt tuottamaan tarkasteltavana olevaa tuotetta ennen joulukuuta 2012, mikä oli tutkimusajanjakson jälkeen. Kerun perustettiin lokakuussa 2004. Se ei saanut lupaa tarkasteltavana olevan tuotteen tuotantoon ennen heinäkuuta 2018 eikä vientilupaa ennen toukokuuta 2019; molemmat ajankohdat ajoittuvat tutkimusajanjakson jälkeen. Näin ollen pyynnön esittäjä täyttää tämän edellytyksen.

                     (12)

                     Siltä osin kuin on kyse alkuperäisen asetuksen 2 artiklan b alakohdassa vahvistetusta edellytyksestä eli siitä, että pyynnön esittäjä ei ole etuyhteydessä yhteenkään viejään tai tuottajaan, johon sovelletaan alkuperäisellä asetuksella käyttöön otettuja polkumyyntitoimenpiteitä, komissio totesi, että pyynnön esittäjä oli etuyhteydessä yhteen tärkeimmistä asiakkaistaan, joka on malesialainen kauppayhtiö Fluxline Trading SDN BHD. Tämä yritys ei kuitenkaan sijaitse Kiinassa, eikä se ollut alkuperäisellä asetuksella käyttöön otettujen polkumyyntitoimenpiteiden kohteena. Muita komission täytäntöönpanoasetuksessa (EU) 2015/2447 (7) määritettyjä suhteita ei todettu. Näin ollen pyynnön esittäjä täyttää tämän edellytyksen.

                     (13)

                     Siltä osin kuin on kyse alkuperäisen asetuksen 2 artiklan c alakohdassa vahvistetusta edellytyksestä eli siitä, että pyynnön esittäjä joko tosiasiallisesti vei tarkasteltavana olevaa tuotetta unioniin alkuperäisen tutkimusajanjakson jälkeen tai sillä on peruuttamaton sopimusvelvoite merkittävän tuotemäärän viemiseksi unioniin, komissio totesi, että pyynnön esittäjä oli harjoittanut vientiä unioniin vuonna 2019 eli alkuperäisen tutkimusajanjakson jälkeen. Pyynnön esittäjä toimitti laskuja, pakkausluettelon, konossementin ja maksukuitin tilauksesta, jonka Itävallassa toimiva yritys oli tehnyt vuonna 2019. Näin ollen pyynnön esittäjä täyttää tämän edellytyksen.

                     (14)

                     Tämän mukaisesti pyynnön esittäjä täyttää kaikki kolme alkuperäisen asetuksen 2 artiklassa asetettua uuden vientiä harjoittavan tuottajan kohtelun myöntämisedellytystä, ja pyyntö olisi sen vuoksi hyväksyttävä. Tämän johdosta pyynnön esittäjälle olisi asetettava alkuperäisen tutkimuksen otokseen kuulumattomia yhteistyössä toimineita yrityksiä koskeva 17,9 prosentin polkumyyntitulli.

               D.   ILMOITTAMINEN OSAPUOLILLE

                     (15)

                     Pyynnön esittäjälle ja unionin tuotannonalalle ilmoitettiin ne olennaiset tosiseikat ja huomiot, joiden perusteella katsottiin asianmukaiseksi myöntää yrityksille Huatai Ceramics Industry Limited, Hunan, China ja Kerun Ceramics Manufactory Ltd., jäljempänä ’Huatai ja Kerun’, polkumyyntitulli, jota sovelletaan alkuperäisen tutkimuksen otokseen kuulumattomiin yhteistyössä toimineisiin yrityksiin.

                     (16)

                     Osapuolille annettiin mahdollisuus esittää huomautuksia. Huomautuksia ei saatu.

                     (17)

                     Tämä asetus on perusasetuksen 15 artiklan 1 kohdalla perustetun komitean lausunnon mukainen,

               ON HYVÄKSYNYT TÄMÄN ASETUKSEN:

            1 artikla
            Lisätään seuraava yritys 12 päivänä heinäkuuta 2019 annetun täytäntöönpanoasetuksen (EU) 2019/1198 liitteessä I olevaan yhteistyössä toimineiden otoksen ulkopuolisten yritysten luetteloon:

                        Yritys

                        Taric-
                        lisäkoodi

                        ”Huatai Ceramics Industry Limited, Hunan, China ja Kerun Ceramics Manufactory Ltd.

                        C551”

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

            Tehty Brysselissä 25 päivänä kesäkuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 176, 30.6.2016, s. 21.

            (2)  EUVL L 189, 15.7.2019, s. 8.

            (3)  Neuvoston täytäntöönpanoasetus (EU) N:o 412/2013, annettu 13 päivänä toukokuuta 2013, lopullisen polkumyyntitullin käyttöönotosta Kiinan kansantasavallasta peräisin olevien keraamisten pöytä- ja keittiöesineiden tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta (EUVL L 131, 15.5.2013, s. 1).

            (4)  Komission täytäntöönpanoasetus (EU) 2019/2131, annettu 28 päivänä marraskuuta 2019, lopullisen polkumyyntitullin käyttöön ottamisesta Kiinan kansantasavallasta peräisin olevien keraamisten pöytä- ja keittiöesineiden tuonnissa Euroopan parlamentin ja neuvoston asetuksen (EU) 2016/1036 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen annetun täytäntöönpanoasetuksen (EU) 2019/1198 muuttamisesta (EUVL L 321, 12.12.2019, s. 139).

            (5)  Orbis on maailmanlaajuinen yritystiedon tietokanta, joka kattaa yli 220 miljoonaa yritystä koko maailmassa. Se tarjoaa pääasiassa standardoitua tietoa yksityisistä yrityksistä ja yritysrakenteista.

            (6)  Qichacha on yksityinen, voittoa tavoitteleva kiinalaisomisteinen tietokanta, joka tarjoaa yritystietoja, luottotietoja ja analyyseja Kiinaan sijoittautuneista yksityisistä ja julkisista yhtiöistä kuluttajille/ammattikäyttäjille.

            (7)  Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558); 127 artiklan mukaisesti kahden henkilön katsotaan olevan etuyhteydessä keskenään, jos jokin seuraavista edellytyksistä täyttyy: a) he ovat johtokunnan tai hallintoneuvoston jäseniä toistensa yrityksissä; b) he ovat oikeudelliselta asemaltaan liikekumppaneita; c) toinen on toisen palveluksessa; d) kolmas osapuoli suoraan tai välillisesti omistaa, valvoo tai pitää hallussaan vähintään viittä prosenttia kummankin liikkeeseen lasketuista äänioikeutetuista osakkeista tai osuuksista; e) toinen valvoo toista suoraan tai välillisesti; f) kolmas osapuoli valvoo molempia suoraan tai välillisesti; g) he yhdessä valvovat kolmatta osapuolta suoraan tai välillisesti; h) he ovat saman perheen jäseniä. Henkilöiden, jotka ovat liiketoimissaan keskenään sidoksissa siten, että toinen toimii toisen yksinedustajana, yksinmyyjänä tai toimiluvan yksinhaltijana, nimikkeestä riippumatta, katsotaan olevan etuyhteydessä keskenään ainoastaan, jos nämä täyttävät jonkin edellisessä virkkeessä esitetyistä perusteista.


title: Komission täytäntöönpanoasetus (EU) 2020/882, annettu 25 päivänä kesäkuuta 2020, uuden vientiä harjoittavan tuottajan kohtelua koskevan pyynnön hyväksymisestä siltä osin kuin on kyse lopullisen polkumyyntitullin käyttöön ottamisesta Kiinan kansantasavallasta peräisin olevien keraamisten pöytä- ja keittiöesineiden tuonnissa täytäntöönpanoasetuksella (EU) 2019/1198

text:
                  26.6.2020

                  FI

                  Euroopan unionin virallinen lehti

                  L 203/68

         KOMISSION TÄYTÄNTÖÖNPANOASETUS (EU) 2020/882,
         annettu 25 päivänä kesäkuuta 2020,
         uuden vientiä harjoittavan tuottajan kohtelua koskevan pyynnön hyväksymisestä siltä osin kuin on kyse lopullisen polkumyyntitullin käyttöön ottamisesta Kiinan kansantasavallasta peräisin olevien keraamisten pöytä- ja keittiöesineiden tuonnissa täytäntöönpanoasetuksella (EU) 2019/1198
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’perusasetus’,
         ottaa huomioon lopullisen polkumyyntitullin käyttöön ottamisesta Kiinan kansantasavallasta peräisin olevien keraamisten pöytä- ja keittiöesineiden tuonnissa asetuksen (EU) 2016/1036 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen 12 päivänä heinäkuuta 2019 annetun komission täytäntöönpanoasetuksen (EU) 2019/1198 (2), jäljempänä ’alkuperäinen asetus’, ja erityisesti sen 2 artiklan,
         sekä katsoo seuraavaa:
         A.   VOIMASSA OLEVAT TOIMENPITEET

                     (1)

                     Neuvosto otti 13 päivänä toukokuuta 2013 neuvoston täytäntöönpanoasetuksella (EU) N:o 412/2013 (3) käyttöön lopullisen polkumyyntitullin Kiinan kansantasavallasta, jäljempänä ’Kiina’, peräisin olevien keraamisten pöytä- ja keittiöesineiden, jäljempänä ’tarkasteltavana oleva tuote’, tuonnissa unioniin.

                     (2)

                     Komissio jatkoi 12 päivänä heinäkuuta 2019 täytäntöönpanoasetuksella (EU) 2019/1198 toimenpiteiden voimassaoloa viidellä vuodella perusasetuksen 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen.

                     (3)

                     Komissio muutti 28 päivänä marraskuuta 2019 täytäntöönpanoasetusta (EU) 2019/1198 komission täytäntöönpanoasetuksella (EU) 2019/2131 (4) perusasetuksen 13 artiklan 3 kohdan ja 14 artiklan 5 kohdan mukaisen toimenpiteiden kiertämistä koskevan tutkimuksen jälkeen.

                     (4)

                     Alkuperäisessä tutkimuksessa Kiinan vientiä harjoittavien tuottajien tutkimiseen sovellettiin otantaa perusasetuksen 17 artiklan mukaisesti.

                     (5)

                     Komissio määritti otokseen valituille vientiä harjoittaville tuottajille tarkasteltavana olevan tuotteen tuontia koskevat yksilölliset polkumyyntitullit, jotka vaihtelivat 13,1 prosentista 23,4 prosenttiin. Yhteistyöhön osallistuneiden otokseen kuulumattomien vientiä harjoittavien tuottajien osalta otettiin käyttöön 17,9 prosentin suuruinen tulli. Yhteistyöhön osallistuneet vientiä harjoittavat tuottajat, jotka eivät sisältyneet otokseen, luetellaan asetuksen (EU) 2019/2131 liitteessä I. Lisäksi otettiin käyttöön 36,1 prosentin suuruinen koko maata koskeva tulli, jota sovelletaan sellaisilta kiinalaisilta yrityksiltä tulevan tarkasteltavana olevan tuotteen tuontiin, jotka eivät ilmoittautuneet tai eivät toimineet yhteistyössä tutkimuksessa.

                     (6)

                     Alkuperäisen asetuksen 2 artiklan mukaisesti komissio voi muuttaa kyseisen asetuksen liitettä I myöntämällä uudelle vientiä harjoittavalle tuottajalle painotetun keskimääräisen 17,9 prosentin tullin eli sen tullin, jota sovelletaan niihin yhteistyössä toimineisiin yrityksiin, joita ei valittu otokseen tai joille ei myönnetty yksilöllistä kohtelua, edellyttäen että uusi Kiinassa toimiva vientiä harjoittava tuottaja toimittaa komissiolle riittävää näyttöä siitä, että

                                 a)

                                 se ei vienyt tarkasteltavana olevaa tuotetta unioniin toimenpiteiden perustana olevalla tutkimusajanjaksolla, eli 1 päivän tammikuuta 2011 ja 31 päivän joulukuuta 2011 välisenä aikana, jäljempänä ’alkuperäinen tutkimusajanjakso’;

                                 b)

                                 se ei ole etuyhteydessä yhteenkään Kiinassa toimivaan viejään tai tuottajaan, johon sovelletaan alkuperäisellä asetuksella käyttöön otettuja polkumyynnin vastaisia toimenpiteitä, ja

                                 c)

                                 se on tosiasiallisesti vienyt tarkasteltavana olevaa tuotetta unioniin alkuperäisen tutkimusajanjakson päättymisen jälkeen tai sillä on peruuttamaton sopimusvelvoite merkittävän tuotemäärän viemiseksi unioniin.

               B.   UUDEN VIENTIÄ HARJOITTAVAN TUOTTAJAN KOHTELUA KOSKEVA PYYNTÖ

                     (7)

                     Yritys Hunan Huazhi Ceramic Co., Ltd., jäljempänä ’Huazhi’ tai ’pyynnön esittäjä’, pyysi komissiolta uuden vientiä harjoittavan tuottajan kohtelua, jolloin siihen sovellettaisiin samaa 17,9 prosentin tullia kuin se, jota sovelletaan yhteistyöhön osallistuneisiin otoksen ulkopuolisiin kiinalaisiin tuottajiin. Pyynnön esittäjä ilmoitti täyttävänsä kaikki kolme alkuperäisen asetuksen 2 artiklassa säädettyä edellytystä.

                     (8)

                     Voidakseen määrittää, täyttikö pyynnön esittäjä alkuperäisen asetuksen 2 artiklan mukaiset, uuden vientiä harjoittavan tuottajan kohtelun myöntämisedellytykset, komissio lähetti ensin pyynnön esittäjälle kyselylomakkeen, jossa pyydettiin näyttöä näiden edellytysten täyttymisestä.

                     (9)

                     Kyselyvastauksen analysoinnin jälkeen komissio pyysi lisätietoja ja asiaa tukevaa näyttöä, jotka pyynnön esittäjä toimitti.

                     (10)

                     Komissio pyrki tarkastamaan kaikki tiedot, jotka se katsoi tarpeellisiksi sen määrittämiseksi, täyttikö pyynnön esittäjä uuden vientiä harjoittavan tuottajan kohtelun myöntämisedellytykset. Tätä varten komissio analysoi pyynnön esittäjän kyselyvastauksessaan toimittaman näytön tarkastellen useita verkossa olevia tietokantoja, kuten Orbis- (5) ja Qichacha-tietokantaa (6), ja ristiintarkastaen yrityksen tietoja aiemmissa tapauksissa toimitettuihin tietoihin nähden. Samanaikaisesti komissio myös ilmoitti unionin tuotannonalalle pyynnön esittäjän pyynnöstä ja pyysi unionin tuotannonalaa toimittamaan huomautuksia tarvittaessa. Unionin tuotannonalalta ei saatu huomautuksia.

               C.   PYYNNÖN TARKASTELU

                     (11)

                     Siltä osin kuin on kyse alkuperäisen asetuksen 2 artiklan a alakohdassa vahvistetusta edellytyksestä eli siitä, että pyynnön esittäjä ei vienyt tarkasteltavana olevaa tuotetta unioniin toimenpiteiden perustana olevalla tutkimusajanjaksolla, eli 1 päivän tammikuuta 2011 ja 31 päivän joulukuuta 2011 välisenä aikana, jäljempänä ’alkuperäinen tutkimusajanjakso’, komissio totesi, että pyynnön esittäjää ei ollut olemassa yhtiönä tuona aikana. Huazhin yhtiöjärjestys on peräisin lokakuulta 2013 ja sen toimilupa marraskuulta 2013. Näin ollen pyynnön esittäjä ei olisi voinut viedä tarkasteltavana olevaa tuotetta unioniin tutkimusajanjakson aikana ja täyttää sen vuoksi tämän edellytyksen.

                     (12)

                     Siltä osin kuin on kyse alkuperäisen asetuksen 2 artiklan b alakohdassa vahvistetusta edellytyksestä eli siitä, että pyynnön esittäjä ei ole etuyhteydessä yhteenkään viejään tai tuottajaan, johon sovelletaan alkuperäisellä asetuksella käyttöön otettuja polkumyyntitoimenpiteitä, komissio totesi, että Huazhin kahdella osakkeenomistajalla ei ollut muita osakkeenomistuksia. Vaikka yksi Huazhin tärkeimmistä asiakkaista oli polkumyyntitoimenpiteiden kohteena oleva kiinalainen tarkasteltavana olevan tuotteen tuottaja, näiden kahden välillä ei todettu komission täytäntöönpanoasetuksessa (EU) 2015/2447 (7) määritettyä suhdetta. Näin ollen pyynnön esittäjä täyttää tämän edellytyksen.

                     (13)

                     Siltä osin kuin on kyse alkuperäisen asetuksen 2 artiklan c alakohdassa vahvistetusta edellytyksestä eli siitä, että pyynnön esittäjä joko tosiasiallisesti vei tarkasteltavana olevaa tuotetta unioniin alkuperäisen tutkimusajanjakson jälkeen tai sillä on peruuttamaton sopimusvelvoite merkittävän tuotemäärän viemiseksi unioniin, komissio totesi, että pyynnön esittäjä oli harjoittanut vientiä unioniin vuonna 2019 eli alkuperäisen tutkimusajanjakson jälkeen. Pyynnön esittäjä toimitti laskuja, pakkausluettelon, konossementin ja maksukuitin tilauksesta, jonka Ranskassa toimiva yritys oli tehnyt vuonna 2019. Näin ollen pyynnön esittäjä täyttää tämän edellytyksen.

                     (14)

                     Tämän mukaisesti pyynnön esittäjä täyttää kaikki kolme alkuperäisen asetuksen 2 artiklassa asetettua uuden vientiä harjoittavan tuottajan kohtelun myöntämisedellytystä, ja pyyntö olisi sen vuoksi hyväksyttävä. Tämän johdosta pyynnön esittäjälle olisi asetettava alkuperäisen tutkimuksen otokseen kuulumattomia yhteistyössä toimineita yrityksiä koskeva 17,9 prosentin polkumyyntitulli.

               D.   ILMOITTAMINEN OSAPUOLILLE

                     (15)

                     Pyynnön esittäjälle ja unionin tuotannonalalle ilmoitettiin ne olennaiset tosiseikat ja huomiot, joiden perusteella katsottiin asianmukaiseksi myöntää yritykselle Hunan Huazhi Ceramic Co., Ltd., jäljempänä ’Huazhi’, polkumyyntitulli, jota sovelletaan alkuperäisen tutkimuksen otokseen kuulumattomiin yhteistyössä toimineisiin yrityksiin.

                     (16)

                     Osapuolille annettiin mahdollisuus esittää huomautuksia. Huomautuksia ei saatu.

                     (17)

                     Tämä asetus on perusasetuksen 15 artiklan 1 kohdalla perustetun komitean lausunnon mukainen,

               ON HYVÄKSYNYT TÄMÄN ASETUKSEN:

            1 artikla
            Lisätään seuraava yritys täytäntöönpanoasetuksen (EU) 2019/1198 liitteessä I olevaan yhteistyössä toimineiden otoksen ulkopuolisten yritysten luetteloon:

                        Yritys

                        Taric-
                        lisäkoodi

                        Hunan Huazhi Ceramic Co., Ltd.

                        C550

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 25 päivänä kesäkuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 176, 30.6.2016, s. 21.

            (2)  EUVL L 189, 15.7.2019, s. 8.

            (3)  Neuvoston täytäntöönpanoasetus (EU) N:o 412/2013, annettu 13 päivänä toukokuuta 2013, lopullisen polkumyyntitullin käyttöönotosta Kiinan kansantasavallasta peräisin olevien keraamisten pöytä- ja keittiöesineiden tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta (EUVL L 131, 15.5.2013, s. 1).

            (4)  Komission täytäntöönpanoasetus (EU) 2019/2131, annettu 28 päivänä marraskuuta 2019, lopullisen polkumyyntitullin käyttöön ottamisesta Kiinan kansantasavallasta peräisin olevien keraamisten pöytä- ja keittiöesineiden tuonnissa Euroopan parlamentin ja neuvoston asetuksen (EU) 2016/1036 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen annetun täytäntöönpanoasetuksen (EU) 2019/1198 muuttamisesta (EUVL L 321, 12.12.2019, s. 139).

            (5)  Orbis on maailmanlaajuinen yritystiedon tietokanta, joka kattaa yli 220 miljoonaa yritystä koko maailmassa. Se tarjoaa pääasiassa standardoitua tietoa yksityisistä yrityksistä ja yritysrakenteista.

            (6)  Qichacha on yksityinen, voittoa tavoitteleva kiinalaisomisteinen tietokanta, joka tarjoaa yritystietoja, luottotietoja ja analyyseja Kiinaan sijoittautuneista yksityisistä ja julkisista yhtiöistä kuluttajille/ammattikäyttäjille.

            (7)  Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558); 127 artiklan mukaisesti kahden henkilön katsotaan olevan etuyhteydessä keskenään, jos jokin seuraavista edellytyksistä täyttyy: a) he ovat johtokunnan tai hallintoneuvoston jäseniä toistensa yrityksissä; b) he ovat oikeudelliselta asemaltaan liikekumppaneita; c) toinen on toisen palveluksessa; d) kolmas osapuoli suoraan tai välillisesti omistaa, valvoo tai pitää hallussaan vähintään viittä prosenttia kummankin liikkeeseen lasketuista äänioikeutetuista osakkeista tai osuuksista; e) toinen valvoo toista suoraan tai välillisesti; f) kolmas osapuoli valvoo molempia suoraan tai välillisesti; g) he yhdessä valvovat kolmatta osapuolta suoraan tai välillisesti; h) he ovat saman perheen jäseniä. Henkilöiden, jotka ovat liiketoimissaan keskenään sidoksissa siten, että toinen toimii toisen yksinedustajana, yksinmyyjänä tai toimiluvan yksinhaltijana, nimikkeestä riippumatta, katsotaan olevan etuyhteydessä keskenään ainoastaan, jos nämä täyttävät jonkin edellisessä virkkeessä esitetyistä perusteista.


title: Neuvoston Täytäntöönpanoasetus (EU) 2020/897, annettu 29 päivänä kesäkuuta 2020, Venezuelan tilanteen johdosta määrättävistä rajoittavista toimenpiteistä annetun asetuksen (EU) 2017/2063 täytäntöönpanosta

text:
                  29.6.2020

                  FI

                  Euroopan unionin virallinen lehti

                  LI 205/1

         NEUVOSTON TÄYTÄNTÖÖNPANOASETUS (EU) 2020/897,
         annettu 29 päivänä kesäkuuta 2020,
         Venezuelan tilanteen johdosta määrättävistä rajoittavista toimenpiteistä annetun asetuksen (EU) 2017/2063 täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen,
         ottaa huomioon Venezuelan tilanteen johdosta määrättävistä rajoittavista toimenpiteistä 13 päivänä marraskuuta 2017 annetun neuvoston asetuksen (EU) 2017/2063 (1) ja erityisesti sen 17 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 13 päivänä marraskuuta 2017 asetuksen (EU) 2017/2063.

                     (2)

                     Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, antoi 21 päivänä joulukuuta 2019 unionin puolesta julkilausuman, jonka mukaan Venezuelan korkeimman oikeuden ja tunnustamattoman perustuslakia säätävän kokouksen päätös poistaa neljältä kansalliskokouksen jäseneltä perustuslaissa heille suotu parlamentaarinen koskemattomuus rikkoi vakavasti perustuslain säännöksiä, oikeusvaltioperiaatetta ja demokraattista vallanjaon periaatetta. Julkilausumassa tehtiin selväksi, että unioni jatkaa tilanteen seuraamista ja tuotiin esiin unionin valmius käyttää saatavilla olevia välineitään demokratian, oikeusvaltion ja ihmisoikeuksien edistämiseen, mukaan lukien kohdennetut toimenpiteet, jotka eivät vahingoita Venezuelan kansaa.

                     (3)

                     Korkea edustaja antoi 9 päivänä tammikuuta 2020 unionin puolesta julkilausuman, jossa todettiin, että Venezuelan ainoaan demokraattisesti valittuun elimeen kansalliskokoukseen ja moniin sen jäseniin, muun muassa kansalliskokouksen puheenjohtajaan, äskettäin kohdistetut toimet ovat pahentaneet Venezuelan kriisiä entisestään ja että yritykset estää voimakeinoin kansalliskokouksen puheenjohtajiston lainmukainen valintaprosessi 5 päivänä tammikuuta 2020 sekä voimankäyttö puheenjohtajan ja useiden kansanedustajien pääsyn estämiseksi kansalliskokoukseen olivat täysin tuomittavia. Kyseisessä julkilausumassa todettiin myös, ettei Luis Parran ”valintaan” johtanut äänestys ollut laillinen, koska siinä ei noudatettu oikeudellisia menettelyjä eikä demokraattisia perustuslaillisia periaatteita, ja että kansalliskokouksen jäsenten on voitava toteuttaa Venezuelan kansalta saamaansa parlamentaarista toimeksiantoa ilman minkäänlaista häirintää tai kostotoimia. Ottaen huomioon nämä demokratian, oikeusvaltioperiaatteen ja ihmisoikeudet vaarantavat vakavat toimet ja päätökset kyseisessä julkilausumassa korostettiin lisäksi unionin sitoumusta ryhtyä toimiin kohdennettujen toimenpiteiden soveltamiseksi henkilöihin, jotka ovat osallisia kyseisten periaatteiden ja oikeuksien vastaisiin loukkauksiin.

                     (4)

                     Korkea edustaja antoi 4 päivänä kesäkuuta 2020 unionin puolesta julkilausuman Venezuelan viimeaikaisista tapahtumista, mukaan lukien Venezuelan korkeimman oikeuden 26 päivänä toukokuuta 2020 tekemä päätös, jossa vahvistettiin Luis Parran nimitys kansalliskokouksen puheenjohtajaksi. Kyseisessä julkilausumassa korostettiin unionin katsovan, ettei Luis Parran ”valintaan” johtanut äänestys ollut laillinen, koska siinä ei noudatettu oikeudellisia menettelyjä eikä demokraattisia perustuslaillisia periaatteita. Siinä todettiin myös, että viimeaikaiset tapahtumat ovat syventäneet entisestään Venezuelan pitkäaikaista institutionaalista ja poliittista kriisiä sekä kaventaneet maan demokratian ja perustuslain tilaa. Kyseisessä julkilausumassa toistettiin unionin kanta, että kestävän ratkaisun Venezuelan kriisiin voi tuoda vain aito ja osallistava poliittinen prosessi, ja korostettiin, että unioni vastustaa kaikkea väkivaltaa, mukaan lukien sotilaallinen tai väkivaltainen maahantunkeutuminen. Tässä yhteydessä unioni totesi, että kansallisten toimijoiden äskettäinen sopimus humanitaarisesta avusta on myönteinen askel ja korosti, että kaikkien osapuolten on tehtävä rakentavaa yhteistyötä lieventääkseen Venezuelan kansan mittavia kärsimyksiä, joita covid-19-pandemia vain pahentaa.

                     (5)

                     Tässä yhteydessä ja Venezuelan jatkuvasti vakava tilanne huomioon ottaen olisi lisättävä 11 henkilöä asetuksen (EU) 2017/2063 liitteessä IV esitettyyn luetteloon luonnollisista henkilöistä, oikeushenkilöistä, yhteisöistä ja elimistä, joihin kohdistetaan rajoittavia toimenpiteitä.

                     (6)

                     Asetuksen (EU) 2017/2063 liite IV olisi näin ollen muutettava tämän mukaisesti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) 2017/2063 liite IV tämän asetuksen liitteen mukaisesti.

            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 29 päivänä kesäkuuta 2020.

                  Neuvoston puolesta

                  Puheenjohtaja

               A. METELKO-ZGOMBIĆ

            (1)  EUVL L 295, 14.11.2017, s. 21.

            LIITE
            Lisätään seuraavat merkinnät asetuksen (EU) 2017/2063 liitteessä IV olevaan luetteloon luonnollisista henkilöistä, oikeushenkilöistä, yhteisöistä ja elimistä:

                           Nimi

                           Tunnistustiedot

                           Perusteet

                           Luetteloon merkitsemisen päivämäärä

                           ”26.

                           José Adelino Ornelas Ferreira
                           Alias: Ornella Ferreira / Ornellas Ferreira

                           Syntymäaika: 14.12.1964
                           Syntymäpaikka: Caracas, Distrito Capital, Venezuela
                           Henkilötunnus: V-7087964
                           Sukupuoli: mies

                           Kansallisen puolustusneuvoston pääsihteeri 26. heinäkuuta 2019 alkaen ja pääkaupunkialueen yhtenäisen puolustuksen strategisen alueen (REDI Capital) entinen komentaja, Venezuelan bolivariaanisten kansallisten asevoimien operatiivisen ja strategisen johtamisjärjestelmän (CEOFANB) entinen esikuntapäällikkö ja entinen komentoketjussa seuraava. Näissä tehtävissä hän on tukenut ja edistänyt Venezuelan hallituksen toimia ja politiikkoja, jotka ovat heikentäneet demokratiaa ja oikeusvaltioperiaatetta Venezuelassa. Vastuussa vakavista ihmisoikeusloukkauksista ja kansalaisyhteiskunnan ja demokraattisen opposition tukahduttamisesta Venezuelassa, mukaan lukien siten, että sotilaat bolivariaanisista asevoimista (FANB) ja niiden alaisista voimista, mukaan lukien yhtenäisen puolustuksen strateginen alue (REDI), yhtenäisen puolustuksen operatiivinen vyöhyke (ZODI) ja bolivariaaninen kansalliskaarti, estivät humanitaarisen avun toimittamisen ja käyttivät liiallista voimaa hänen komennossaan.

                           29.6.2020

                           27.

                           Gladys del Valle Requena

                           Syntymäaika: 9.11.1952
                           Syntymäpaikka: Puerto Santo, Sucre, Venezuela
                           Henkilötunnus: V-4114842
                           Sukupuoli: nainen

                           Tunnustamattoman perustuslakia säätävän kansalliskokouksen (ANC) jäsen ja 26. lokakuuta 2018 alkaen toinen varapuheenjohtaja. Johtavassa asemassaan tunnustamattomassa perustuslakia säätävässä kansalliskokouksessa hän on heikentänyt demokratiaa ja oikeusvaltioperiaatetta Venezuelassa muun muassa allekirjoittamalla asetuksen, jolla poistettiin Venezuelan kansalliskokouksen puheenjohtajalta Juan Guaidólta hänen parlamentaarinen koskemattomuutensa.

                           29.6.2020

                           28.

                           Tania Valentina Diaz González

                           Syntymäaika: 18.6.1963
                           Syntymäpaikka: Caracas, Distrito Capital, Venezuela
                           Henkilötunnus: V-6432672
                           Sukupuoli: nainen

                           Tunnustamattoman perustuslakia säätävän kansalliskokouksen (ANC) jäsen ja 4. tammikuuta 2018 alkaen ensimmäinen varapuheenjohtaja. Johtavassa asemassaan tunnustamattomassa perustuslakia säätävässä kansalliskokouksessa hän on heikentänyt demokratiaa ja oikeusvaltioperiaatetta Venezuelassa muun muassa allekirjoittamalla asetuksen, jolla poistettiin Venezuelan kansalliskokouksen puheenjohtajalta Juan Guaidólta hänen parlamentaarinen koskemattomuutensa.

                           29.6.2020

                           29.

                           Elvis Eduardo Hidrobo Amoroso

                           Syntymäaika: 4.8.1963
                           Syntymäpaikka: Caracas, Distrito Capital, Venezuela
                           Henkilötunnus: V-7659695
                           Sukupuoli: mies

                           Valtiontalouden valvontaviranomainen 23. lokakuuta 2018 alkaen ja tunnustamattoman perustuslakia säätävän kansalliskokouksen (ANC) entinen ensimmäinen ja toinen varapuheenjohtaja. Hän on heikentänyt demokratiaa ja oikeusvaltioperiaatetta Venezuelassa toimillaan, muun muassa johtamalla tunnustamatonta perustuslakia säätävää kansalliskokousta, allekirjoittamalla ”vihanvastaisen lain”, oikeuttamalla laillisesti valitun opposition virkamiehen poistamisen virastaan ja kieltämällä Juan Guaidólta asettumisen ehdolle julkisiin tehtäviin.

                           29.6.2020

                           30.

                           Juan José Mendoza Jover

                           Syntymäaika: 11.3.1969
                           Syntymäpaikka: Trujillo, Venezuela
                           Osoite: Arnoldo Gabaldon, Candelaria, Edo. Trujillo
                           Henkilötunnus: V-9499372
                           Sukupuoli: mies

                           Venezuelan korkeimman oikeuden (Tribunal Supremo de Justicia (TSJ)) toinen varapresidentti ja korkeimman oikeuden perustuslakijaoston puheenjohtaja 24. helmikuuta 2017 alkaen. Hän on heikentänyt demokratiaa ja oikeusvaltioperiaatetta Venezuelassa toimillaan, muun muassa tietyillä viimeisten kahden vuoden aikana annetuilla tuomioistuimen päätöksillä, joilla on rajoitettu tai heikennetty Venezuelan demokraattisesti valitun lainsäädäntöelimen eli kansalliskokouksen perustuslaillista valtaa.

                           29.6.2020

                           31.

                           Jorge Elieser Marquez Monsalve

                           Syntymäaika: 20.2.1971
                           Syntymäpaikka: Caracas, Venezuela
                           Henkilötunnus: V-8714253
                           Sukupuoli: mies

                           Kansallisen televiestintäviraston (CONATEL) pääjohtaja 7. elokuuta 2017 alkaen. Hän on heikentänyt demokratiaa ja oikeusvaltioperiaatetta Venezuelassa toimillaan, muun muassa rajoittamalla voimakkaasti Venezuelan kansan oikeuksia vapaaseen lehdistöön, sananvapauteen ja tiedonsaantiin. Hän käytti CONATELin erityisiä valtuuksia hiljentääkseen hallinnon kritisoinnin ja toisinajattelijat estämällä, suodattamalla ja häiritsemällä pääsyä internetin verkkosivustoille sekä kumoamalla radio- ja televisioasemien voimassa olevia toimilupia ja kieltäytymällä myöntämästä uusia tällaisia toimilupia.

                           29.6.2020

                           32.

                           Farik Karin Mora Salcedo

                           Henkilötunnus: V-8608523
                           Sukupuoli: mies

                           Syyttäjä Venezuelan ensimmäisessä ensimmäisen asteen erityistuomioistuimessa, jolla on toimisto sotilaallisen vastatiedustelun pääosastossa (Dirección General de Contrainteligencia Militar (DGCIM)). Hän on heikentänyt demokratiaa ja oikeusvaltioperiaatetta Venezuelassa toimillaan, muun muassa käynnistämällä poliittisista vaikuttimista tehtyjä syytteeseenpanoja, jotka johtivat kansalliskokouksen jäsenten ja muiden Maduron hallintoa vastustaneiden virkamiesten mielivaltaiseen vangitsemiseen.

                           29.6.2020

                           33.

                           Dinorah Yoselin Bustamante Puerta

                           Syntymäaika: 14.1.1975
                           Henkilötunnus: V-10002096
                           Sukupuoli: nainen

                           Syyttäjä Venezuelan ensimmäisessä ensimmäisen asteen erityistuomioistuimessa, jolla on toimisto sotilaallisen vastatiedustelun pääosastossa (Dirección General de Contrainteligencia Militar (DGCIM)). Hän on heikentänyt demokratiaa ja oikeusvaltioperiaatetta Venezuelassa toimillaan, muun muassa käynnistämällä poliittisista vaikuttimista tehtyjä syytteeseenpanoja, jotka johtivat kansalliskokouksen jäsenten ja muiden Maduron hallintoa vastustaneiden virkamiesten mielivaltaiseen vangitsemiseen.

                           29.6.2020

                           34.

                           Luis Eduardo Parra Rivero

                           Syntymäaika: 7.7.1978
                           Henkilötunnus: V-14211633
                           Sukupuoli: mies

                           Kansalliskokouksen jäsen ja laittomasti valittu puheenjohtaja. Kansalliskokouksen jäsenenä hän järjesti valintansa kansalliskokouksen puheenjohtajaksi 5. tammikuuta 2020 heikentäen näin demokratiaa ja oikeusvaltioperiaatetta Venezuelassa. Vaalit järjestettiin samalla kun sotilaspoliisi esti useiden parlamentin jäsenten sisäänpääsyn kansalliskokouksen tiloihin ja saavuttamatta päätösvaltaisuutta. Näin ollen opposition jäsenten piti kokoontua kansalliskokouksen tilojen ulkopuolella valitakseen Juan Guaidón uudelleen kansalliskokouksen puheenjohtajaksi. Pian Parran järjestettyjen vaalien jälkeen Maduro ja tunnustamaton perustuslakia säätävä kansalliskokous (ANC) panivat Parran valinnan tyytyväisinä merkille hallinnon poliittisen puolueen (PSUV) tukemina.

                           29.6.2020

                           35.

                           Franklyn Leonardo Duarte

                           Syntymäaika: 15.5.1977
                           Henkilötunnus: V-3304045

                           Kansalliskokouksen jäsen ja laittomasti valittu ensimmäinen varapuheenjohtaja. Kansalliskokouksen jäsenenä hän järjesti valintansa kansalliskokouksen ensimmäiseksi varapuheenjohtajaksi 5. tammikuuta 2020 heikentäen näin demokratiaa ja oikeusvaltioperiaatetta Venezuelassa. Vaalit järjestettiin samalla kun sotilaspoliisi esti useiden parlamentin jäsenten sisäänpääsyn kansalliskokouksen tiloihin ja saavuttamatta päätösvaltaisuutta. Näin ollen opposition jäsenten piti kokoontua kansalliskokouksen tilojen ulkopuolella valitakseen Juan Guaidón uudelleen kansalliskokouksen puheenjohtajaksi. Pian Duarten järjestettyjen vaalien jälkeen Maduro ja tunnustamaton perustuslakia säätävä kansalliskokous (ANC) panivat kansalliskokouksen puheenjohtajiston valinnan tyytyväisinä merkille hallinnon poliittisen puolueen (PSUV) tukemina.

                           29.6.2020

                           36.

                           José Gregorio Noriega Figueroa

                           Syntymäaika: 21.2.1969
                           Henkilötunnus: V-8348784
                           Sukupuoli: mies

                           Kansalliskokouksen jäsen ja laittomasti valittu toinen varapuheenjohtaja. Kansalliskokouksen jäsenenä hän järjesti valintansa kansalliskokouksen toiseksi varapuheenjohtajaksi 5. tammikuuta 2020 heikentäen näin demokratiaa ja oikeusvaltioperiaatetta Venezuelassa. Vaalit järjestettiin samalla kun sotilaspoliisi esti useiden parlamentin jäsenten sisäänpääsyn kansalliskokouksen tiloihin ja saavuttamatta päätösvaltaisuutta. Näin ollen opposition jäsenten piti kokoontua kansalliskokouksen tilojen ulkopuolella valitakseen Juan Guaidón uudelleen kansalliskokouksen puheenjohtajaksi. Pian Noriegan järjestettyjen vaalien jälkeen Maduro ja tunnustamaton perustuslakia säätävä kansalliskokous (ANC) panivat kansalliskokouksen puheenjohtajiston valinnan tyytyväisinä merkille hallinnon poliittisen puolueen (PSUV) tukemina.

                           29.6.2020”


title: Komission täytäntöönpanoasetus (EU) 2020/890, annettu 23 päivänä kesäkuuta 2020, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Mele del Trentino” (SMM))

text:
                  30.6.2020

                  FI

                  Euroopan unionin virallinen lehti

                  L 206/1

         KOMISSION TÄYTÄNTÖÖNPANOASETUS (EU) 2020/890,
         annettu 23 päivänä kesäkuuta 2020,
         nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Mele del Trentino” (SMM))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Italian hakemus nimityksen ”Mele del Trentino” rekisteröimiseksi julkaistiin Euroopan unionin virallisessa lehdessä (2) asetuksen (EU) N:o 1151/2012 50 artiklan 2 kohdan a alakohdan mukaisesti.

                     (2)

                     Koska komissiolle ei ole toimitettu vastaväitteitä asetuksen (EU) N:o 1151/2012 51 artiklan mukaisesti, nimitys ”Mele del Trentino” olisi rekisteröitävä,

               ON HYVÄKSYNYT TÄMÄN ASETUKSEN:

            1 artikla
            Rekisteröidään nimitys ”Mele del Trentino” (SMM).
            Ensimmäisessä kohdassa tarkoitettu nimitys liittyy komission täytäntöönpanoasetuksen (EU) N:o 668/2014 (3) liitteessä XI mainitun luokan 1.6 ”Hedelmät, vihannekset ja viljat sellaisenaan tai jalostettuina” tuotteeseen.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 23 päivänä kesäkuuta 2020.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 343, 14.12.2012, s. 1.

            (2)  EUVL C 72, 5.3.2020, s. 14.

            (3)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).